Pan cut pin iri urut pain pawirinain capam' con hwam ne,
tomi' ac caparut na Jeju,
tomi' naparut pain ca taxipa' urut con ca'.
Piton to jein mam' horoho wa ma'.
Wara pan horoho mama' jein xijein cacarain cain ta naparut.
Querec querec mama' toton oro wari' pa'ao',
aram aram hwet ac xuhu' tara quem naparut.
Querec querec mama' iri nonon oro wari' Jeju ne,
piri' mao xica' pe ac cain na pacun.
Tomi' ton Te ta na.
Aram aram xo' um pin na con.
Xica' pe na pain i cain.
Wara pan horoho pan horoho hwet pin urut pain ximijain com ma',
wara to pira ca' urut pain cacarain com.
Wap tamana na com ma' quem,
wap mip nain mam' horoho nuxut,
xi nuru cam' ara caparut hotowa ta.
Iri' ximijain xim naparut,
om ca hwet querec ca xina,
xut hwet ac caparut na Jeju.
Xut hwet naparut pain quimain com.
Querec iri urut con pain ca xut cain quimain com ma' ne,
jin' tamana ac urut na,
merem ac urut na:
Jima ta,
jima ta ac urut na pain ca merem nuxut.
Ane tomi' hap caparut Jeju ne.
Om na,
ta jin' mahu' me ta,
wata' ta.
Quereme je ta naparut.
Wum ra ac con na Pedro.
Mo ta wum ne,
hap ra ne,
xut hwet ne pain quimain com ca' ne e'.
Ac i ma' na ca tomi' con ma'.
Hap ra ta ac con na.
Quiji' ca' ac cain na mam' horoho wa ma',
xut mao ac cain na quimain com.
Xut hwet ton paxi' na ira.
Querec iri nain ca wap tamana ne com pain ca nuru tamana ne hotowa ma' ne,
jin' pin ac ca na quem.
Pan corom mao ta' na ira.
Quep xiho' ne ta Taramaxicon ne ac con na.
Coc matam hwet hap ac con na Jeju pain micon,
quep xat ac con na.
Para tara con ta'a mapa' quem?
Je xi howa mip mapa' quem?
Ac i ma' na ca tomi' con ma'.
Piri' to ac cacain na mam' horoho wa ma',
nuru nuru om pin ac ne na hotowa quem.
In ac ac cocon na,
pe torotop mi' ac cocon na.
Panxica Iri' Jam ma ma' ira ac cocon na quem.
Horoho horoho tiquin' ac urut na.
Wirico Jeju,
warut pain ca taxipa' urut con ca',
horoho mama' ac urut na pain xijein cacarain cote ne com.
Tan' mama' ac urut na pain macarain Genesaré ma'.
Querec pin' iri nonon Jeju oro wari' co to nanain i cain ne,
jein mama' ac cacain na oro xijein cidade.
Maqui' na Jeju,
maqui' na Jeju ta xucucun,
tomi' hwet tomi' hwet xam' ac xucucun na con.
Mija ac caca na oro wari' co cut mi' nonon cocon co caxi nana ma'.
Jain jain nonon,
ta narain ho' maparut pain ca quep urut pum ca',
quep e' xut con cacaracon womum ma' nonon.
Xio xio pi' pin ac caca na co quep nonon cacaracon womicon ma' quem.